B. Bugár, podpredseda NR SR: (2003-11-04):
E. Rusnáková, poslankyňa: Vážený pán minister, vážený pán predsedajúci, vážené kolegyne, kolegovia, dovoľte mi predniesť niekoľko pozmeňujúcich návrhov, ktoré sa budú týkať metodickej činnosti a zavedenia tejto oblasti do návrhu zákona tak, aby sme mali pokrytý tento prenesený výkon štátnej správy, a aby ho zabezpečovali zamestnanci, ktorí majú samozrejme príslušné kvalifikačné predpoklady. Prvý pozmeňujúci návrh sa týka čl. 1 § 7 ods. 5. Za slovo „obec“ sa vkladajú slová „ako školský úrad“. Druhý návrh, ktorý súvisí s prvým, v čl. 1 v § 7 v ods. 5 sa pripája druhá veta, ktorá znie: „Ak obec nie je školským úradom (§ 8), výkon štátnej správy v druhom stupni podľa ods. 5 a činnosti podľa ods. 8 písm. a), c) a d) zabezpečuje pre ňu krajský školský úrad“. Zdôvodnenie. V záujme kompetentného výkonu štátnej správy v školstve, ktorý sa prenáša na územnú samosprávu, je nutné stanoviť, aby prenesený výkon štátnej správy vo veciach rozhodovania v druhom stupni vo veciach, v ktorých v prvom stupni rozhodol riaditeľ, mohli vykonávať len tie obce, ktoré spĺňajú kritériá podľa tohto zákona, najmä vo väzbe na kvalifikovaných zamestnancov obce. Pre ostatné obce bude tieto kompetencie vykonávať príslušný krajský školský úrad. Tretí návrh. V čl. 1 v § 7 ods. 7 sa za slová „odseku 5“ vkladajú slová „a 8 písm. a), c) a d).“ Zdôvodnenie: Týmto pozmeňujúcim návrhom sa sleduje, aby aj činnosti uvedené v § 7 ods. 8 písm. a), c) a d), to znamená aj metodika, považovali za prenesený výkon štátnej správy a boli zabezpečované zamestnancom, ktorý spĺňa príslušné kvalifikačné predpoklady. Štvrtý návrh. V čl. 1 § 8 vrátane nadpisu znie: „§ 8 Školský úrad. (1) Školským úradom je obec, ktorá je zriaďovateľom škôl s celkovým počtom najmenej 1 000 žiakov“. (2) „Za školský úrad sa považujú aj obce, pre ktoré na základe dohody podľa osobitného predpisu, odkaz na 1xx), odborne zabezpečuje úlohy a činnosti v oblasti školstva, mládeže a telesnej kultúry, spoločný obecný úrad, pričom celkový počet žiakov škôl v týchto obciach je najmenej 1 000.“ Odkaz pod čiarou 1xx) § 20a zákona Slovenskej národnej rady č. 369/1990 Zb. v znení neskorších predpisov. (3) „Činnosti obce v oblasti školstva podľa § 7 ods. 5 a činnosti obce vo veciach odborných činností a poradenstva výchovno-vzdelávacieho procesu podľa § 7 ods. 8 písm. a), c) a d) odborne zabezpečuje zamestnanec, ktorý spĺňa nasledovné kvalifikačné predpoklady: a) požiadavku odbornej a pedagogickej spôsobilosti pre niektorý druh alebo typ školy, odkaz na č. 8; b) požiadavku minimálne 5 rokov pedagogickej praxe.“ (4) Obec, ktorá je školským úradom podľa ods. 2, predkladá krajskému školskému úradu návrh na vydanie rozhodnutia o potvrdení školského úradu (§ 11).“ (5) „Ak príde k zrušeniu dohody podľa ods. 2, oznámia obce, ktoré boli školskými úradmi podľa tohto odseku, túto skutočnosť neodkladne krajskému školskému úradu.“ Pozmeňujúci návrh č. 4 súvisí s bodmi 15 a 16 spoločnej správy, preto navrhujem o bodoch 15 a 16 spoločnej správy hlasovať osobitne a tieto neprijať práve z dôvodu, že sa predkladá nový § 8. Zdôvodnenie tohto návrhu. Týmto pozmeňujúcim návrhom sa zabezpečuje, že uvedené činnosti budú vždy zabezpečované prostredníctvom kvalifikovaných zamestnancov, či už zamestnancov obcí s postavením školského úradu, alebo ak obec takéto postavenie nemá, bude tieto činnosti zabezpečovať krajský školský úrad. Piaty návrh. V čl. 1 § 11 ods. 10 znie: „Krajský školský úrad rozhoduje v druhom stupni vo veciach, v ktorých v prvom stupni rozhoduje a) riaditeľ školy alebo riaditeľ školského zariadenia, ktorého je zriaďovateľom, b) riaditeľ základnej školy, ktorej zriaďovateľom je obec, ktorá nie je školským úradom podľa § 8.“ Zdôvodnenie: Týmto pozmeňujúcim návrhom sa zabezpečuje, že uvedené činnosti budú vždy zabezpečované prostredníctvom kvalifikovaných zamestnancov, či už zamestnancov obcí s postavením školského úradu, alebo ak obec takéto postavenie nemá, bude tieto činnosti zabezpečovať krajský školský úrad. Zdôvodnenie k návrhu č. 4: Ospravedlňujem sa kolegom, vynechala som ho. V tomto ustanovení sa definuje obec ako školský úrad. Obec môže byť školským úradom len po splnení podmienky, že je zriaďovateľom škôl s celkovým počtom žiakov najmenej 1000, alebo pre ňu na základe dohody podľa osobitného predpisu odborne zabezpečuje úlohy a činnosti v oblasti školstva, mládeže a telesnej kultúry spoločný obecný úrad, pričom celkový počet žiakov v týchto obciach, týchto škôl v daných obciach je najmenej 1 000. Výkon štátnej správy na úseku školstva, mládeže a telesnej kultúry budú zabezpečovať obciam ako školským úradom a samosprávnym krajom zamestnanci spĺňajúci kvalifikačné predpoklady stanovené týmto zákonom. Návrh č. 6. V čl. 1 v § 11 sa vkladá nový odsek 14, ktorý znie: „Krajský školský úrad svojím rozhodnutím potvrdzuje, že obec je školským úradom podľa § 8 ods. 2. Ak krajský školský úrad nepotvrdí obec ako školský úrad podľa § 8 ods. 2, vykonáva činnosti obce ako školského úradu krajský školský úrad.“ Zdôvodnenie: Štát v záujme kontroly dodržiavania všeobecne záväzných právnych predpisov a najmä v záujme sledovania odbornosti na úseku školstva, mládeže a telesnej kultúry si ponecháva kompetenciu potvrdzovať, či príslušná obec spĺňa podmienky v súlade s týmto zákonom, aby mohla byť školským úradom podľa § 8 ods. 2. Až po takomto potvrdení môže takáto obec vykonávať svoju činnosť ako školský úrad. Až do okamihu potvrdenia sa na takúto obec pozerá ako na obec, ktorá nie je školským úradom a preto niektoré činnosti za ňu vykonáva krajský školský úrad. V súvislosti s týmto šiestym návrhom je potrebné povedať, že pôvodné odseky 14 a 15 je potrebné prečíslovať. Siedmy návrh. V čl. 1 § 40 ods. 13 znie: „Povinnosť obcí, ktoré sú školskými úradmi, odborne zabezpečovať činnosti podľa § 7 ods. 5 a ods. 8 písm. a), c) a d) a samosprávnych krajov odborne zabezpečovať činnosti podľa § 10 ods. 5 a ods. 8 písm. a), c) a d) vzniká dňom 1. júla 2004. Obec a samosprávny kraj oznámia splnenie tejto povinnosti krajskému školskému úradu najneskôr do 15. júla 2004. Krajský školský úrad poskytne obci a samosprávnemu kraju finančné prostriedky podľa § 7 ods. 6 a podľa § 10 ods. 6 na obdobie od 1. júla 2004 do 31. decembra 2004.“ Týmto ustanovením sa ponecháva dostatočný časový priestor pre obce, pre uzatvorenie dohôd o spoločných obecných úradoch, aby mohli získať postavenie školských úradov a získať zamestnancov, ktorí spĺňajú príslušné kvalifikačné predpoklady ustanovené v príslušnom paragrafe tohto zákona. Dovolím si na záver ctených kolegov upozorniť, že v písomnom návrhu, ktorý som predložila, došlo pri prepise k dvom technickým nedostatkom. V § 8 je 5 odsekov, odseky 5 a 6 je potrebné prečíslovať na odseky 4 a 5 a v piatom návrhu ide v článku 1 o § 11 ods. 10, a nie o § 11 ods. 11. Ďakujem pekne. (Potlesk.)